ROZHODNUTIE KOMISIE
z 2. decembra 2005,
ktorým sa stanovuje finančná pomoc Spoločenstva na výdavky vynaložené na likvidáciu klasického moru ošípaných v Španielsku na konci roku 2001 a v roku 2002
[oznámené pod číslom K(2005) 4627]
(Iba španielsky text je autentický)
(2005/863/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na rozhodnutie Rady 90/424/EHS z 26. júna 1990 o výdavkoch na veterinárnom úseku (1), a najmä na jeho článok 3 ods. 3,
keďže:
(1)
Ohniská klasického moru ošípaných sa v Španielsku vyskytli na konci roku 2001 a v roku 2002. Výskyt tejto choroby predstavoval vážne nebezpečenstvo pre dobytok v Spoločenstve.
(2)
S cieľom v čo najkratšom čase predísť rozšíreniu epidémie a prispieť k likvidácii choroby sa Spoločenstvo musí finančne podieľať na oprávnených výdavkoch, ktoré znáša členský štát v rámci núdzových opatrení v boji proti tejto chorobe, za podmienok stanovených v rozhodnutí 90/424/EHS.
(3)
Podľa rozhodnutia Komisie 2003/494/ES z 3. júla 2003 o finančnej pomoci Spoločenstva v rámci likvidácie klasického moru ošípaných v Španielsku na konci roku 2001 a v roku 2002 (2), bola Španielsku udelená finančná pomoc Spoločenstva na výdavky vynaložené v rámci núdzových opatrení v boji proti klasického moru ošípaných uskutočnených na konci roku 2001 a v roku 2002.
(4)
V súlade s týmto rozhodnutím bola udelená prvá časť finančnej pomoci vo výške 6 000 000 EUR.
(5)
V súlade s tým istým rozhodnutím sa zostatok finančnej pomoci Spoločenstva musí zakladať na žiadosti predloženej Španielskom 1. augusta 2003, na podrobných dokladoch potvrdzujúcich údaje uvedené v žiadosti a na výsledkoch kontrol na mieste, ktoré vykonala Komisia.
(6)
So zreteľom na uvedené skutočnosti treba stanoviť celkovú výšku finančnej pomoci Spoločenstva na výdavky vynaložené na likvidáciu klasického moru ošípaných v Španielsku na konci roku 2001 a v roku 2002.
(7)
Výsledky kontrol vykonaných Komisiou, pokiaľ ide o dodržiavanie pravidiel Spoločenstva vo veterinárnej oblasti a o dodržiavanie podmienok prijímania finančnej pomoci Spoločenstva, neumožňujú uznať všetky predložené výdavky za oprávnené.
(8)
Pripomienky Komisie a spôsob výpočtu oprávnených výdavkov boli oznámené španielskym orgánom listom zo 14. septembra 2005.
(9)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Celková výška finančnej pomoci Spoločenstva na výdavky vynaložené v rámci likvidácie klasického moru ošípaných v Španielsku na konci roku 2001 a v roku 2002, upravenej rozhodnutím 2003/494/ES, sa stanovuje na 6 784 124,44 EUR.
Keďže rozhodnutie 2003/494/ES umožnilo vyplatenie prvej časti vo výške 6 000 000 EUR, Španielsku sa vyplatí zostatok vo výške 784 124,44 EUR.
Článok 2
Toto rozhodnutie je určené Španielskemu kráľovstvu.
V Bruseli 2. decembra 2005